NWRร่างใหม่พร้อมเทรดอีกรอบต้นส.ค.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — NWR พร้อมกลับมาซิ้อขายปกติ หลังลดทุนขาดทุนเสร็จแล้ว หวังได้งานอีก 4,000 ล้าน เพื่อความอุ่นใจ 
นางวัฒนา สัมนาวงศ์ กรรมการบริษัท เนาวรัตน์พัฒนาการ (NWR) เปิดเผยว่า เมื่อวันที่ 30 ก.ค. บริษัทได้ดำเนินการจดทะเบียนลดทุนและทุนชำระแล้วกับกรมพัฒนาธุรกิจการค้า กระทรวงพาณิชย์ เสร็จเรียบร้อยแล้ว
ทั้งนี้ บริษัทได้ลดทุนจดทะเบียนจำนวน 931.74 ล้านหุ้น หรือ 931.74 ล้านบาท และนำเงินสำรองตามกฎหมายจำนวน 50 ล้านบาท เพื่อล้างขาดทุนสะสมจำนวน 955.95 ล้านบาท 
อย่างไรก็ตาม หลังลดทุนจดทะเบียนครั้งนี้จะทำให้บริษัทมีทุนจดทะเบียนเหลือ 2,217.95 ล้านบาท หรือ 2,217.95 ล้านหุ้น ราคาตามมูลค่าที่ตราไว้ (พาร์) 1 บาท และมีทุนจดทะเบียนชำระแล้ว 1,552,90 ล้านบาท โดยแบ่งออกเป็น 1,552.90 ล้านหุ้น มูลค่าที่ตราไว้หุ้นละ 1 บาท
นายวัชรพัธ วัชราภัย ผู้จัดการทั่วไป NWR กล่าวว่า หลังจากดำเนินการจดทะเบียนกับกระทรวงพาณิชย์เสร็จสิ้นแล้ว คาดว่าหุ้นของบริษัทน่าจะกลับมาซื้อขาย(เทรด)ได้วันที่ 3 ส.ค.นี้ 
สำหรับผลของการลดทุนจดทะเบียนและนำเงินสำรองตามกฎหมายมาล้างขาดทุนสะสมครั้งนี้ ทำให้บริษัทมีขาดทุนสะสมเหลือในบัญชีอีก 40 ล้านบาท ซึ่งขาดทุนสะสมจำนวนนี้จะนำเงินได้จากผลดำเนินงานมาล้าง และหากดูผลดำเนินงานของบริษัทในขณะนี้ก็ปรับตัวดีขึ้น โดยไตรมาสแรกของปีบริษัทมีกำไรสุทธิ 31.06 ล้านบาท ดีขึ้นมากจากงวดเดียวกันของปีก่อนที่มีกำไรสุทธิ 17.55 ล้านบาท ส่วนผลงานไตรมาส 2 เป็นไปตามเป้า
“บริษัทหวังว่าจะสามารถกลับมาจ่ายเงินปันผลให้กับผู้ถือหุ้นได้แน่นอนในอนาคตนี้” นางวัฒนา กล่าว
ทั้งนี้ ปัจจุบันมีงานในมือ 1 หมื่นล้านบาท ซึ่งต้องการเพิ่มอีก 4,000 ล้านบาท เพื่อความแข็งแรงของธุรกิจ